
           LINNAVARA- JA MAJANDUSAMET


SELETUSKIRI                                                                                                           26.06.2009
Narva Linnavalitsuse määruse «Narva Linnavalitsuse 03.05.2006.a. määruse nr 576 „Narva linna nimel väärteomenetluses osalevate ametnike ametikohtade loetelu kinnitamine” muutmine» eelnõu juurde
Määruse eelnõu koostamisel on aluseks võetud «Kohaliku omavalitsuse korralduse seaduse» § 30 lõike 1 punkt 3 ning «Väärteomenetluse seadustiku» § 9 punkt 2 ja § 10 lõiked 2 ja 3. Eelnõu on ette valmistanud Narva Linnavalitsuse Linnavara- ja Majandusameti üldosakonna väärteomenetlusteenistuse peaspetsialist Dmitri Djakov (tel 35 99 132; dmitri.djakov@narva.ee) ning õigusliku analüüsi on eelnõule teinud LVMA üldosakonna jurist Mihhail Antonov (tel 35 99 255; mihhail.antonov@narva.ee).
VTMS § 10 lõike 2 kohaselt kinnitab kohtuväline menetleja nende ametikohtade loetelu, mida täitev ametnik on pädev väärteomenetluses osalema kohtuvälise menetleja nimel. Narva Linnavalitsuse 03.05.2006.a. määruse nr 576 «Narva linna nimel väärteomenetluses osalevate ametnike ametikohtade loetelu kinnitamine» muutmise vajadus on seotud muudatustega Narva Linnavalitsuse Linnavara- ja Majandusameti struktuuris. 
Vastavalt Narva Linnavolikogu 26.02.2009. määruse nr 6 «Narva Linnavalitsuse Linnavara- ja Majandusameti põhimääruse kinnitamine» §-le 14 koosneb LVMA struktuur viiest iseseisva bilansita osakonnast, mille koosseisu kuuluvad omakorda seitse teenistust (üldosakond – väärteomenetlusteenistus; kommunaalmajandusosakond – heakorra- ja haljastusteenistus, teedeteenistus, keskkonnateenistus, liikluskorraldusteenistus; linnavarade osakond – elamuteenistus, üüri- ja müügiteenistus; ehitusosakond; raamatupidamisosakond). LVMA struktuur ja teenistujate koosseis on kinnitatud Narva Linnavolikogu 14.05.2009 otsusega nr 70 «Narva ametiasutuste struktuuri ja teenistujate koosseisude kinnitamine». 

Ametiasutuse struktuuris tehtud muudatused puudutavad nii osakondade ja teenistuste nimetusi (senise „puhastus- ja haljastusteenistuse“ asemel „heakorra- ja haljastusteenistus“ jne) kui uute struktuuriüksuste moodustamist („üldosakond“ ja selle koosseisu kuuluv „väärteomenetlus-teenistus“). 
Samas ei ole Narva Linnavalitsuse 03.05.2006.a. määruse nr 576 muutmise vajadus pelgalt redaktsiooniline. Tulenevalt LVMA põhimääruse § 16 punktist 2 on väärteomenetlusteenistuse ülesandeks teenistuse ametnike poolt LVMA haldusala puudutavates väärteoasjades väärteo-menetluse läbiviimine. Põhimääruse koostamisel on aluseks võetud lähenemine, mille kohaselt väärtegude menetlemine tuleb koondada väärteomenetlusele spetsialiseerunud struktuuriüksuse kätte. Seega osaleb väärteomenetluses kohtuvälise menetleja nimel üldjuhul väärteomenetlus-teenistuse ametnik, teiste teenistuste ametnikud üksnes erandjuhtudel.
Selliseks erandjuhuks on JäätS §-des 120-126 sätestatud väärtegude menetlemine. Kuna tegemist on spetsiifilise ja töömahuka valdkonnaga, on aktsepteeritav kohtuvälise menetleja ametniku õiguste andmine lisaks väärteomenetlusteenistuse peaspetsialistile ja spetsialistile ka kommunaalmajandusosakonna keskkonnateenistuse koosseisu kuuluvale kohaliku omavalit-suse keskkonnainspektorile.

Tuleb nentida, et senist praktikat kohtuvälise menetleja nimel tegutsevate ametikohtade määra-misel ei ole Ameti-siseselt kunagi täies ulatuses rakendatud. Väärteomenetluse läbiviimine eeldab väärteo- ja kriminaalmenetluse alaseid eriteadmisi, põhiõiguste kaitse menetlusõiguslike aspektide ja menetlus-taktikaliste võtete tundmist. Ei oleks liigne väita, et heakorra- ja haljastusteenistuse spetsialisti ametikohale viidatud kvalifikatsiooninõudeid seada ei saa.
Eelnõu §-ga 6 võetakse Ametilt ehitusseaduse §-des 65-69 ettenähtud väärtegude menetlemise pädevus. Muudatuse põhjuseks on asjaolu, et LVMA prioriteetseks tegevussuunaks on heakorrastusobjektide, linna infrastruktuuri objektide ja tehnovõrkude hooldus-, remondi- ja ehitustööde korraldamine, mistõttu Ametile väärteomenetleja kohustuste panemine võib kahjustada kohtuvälise menetleja mainet, näides erapoolikuna, ning halvemal juhul viia huvide konfliktini (nemo iudex in causa sua). 
Selguse huvides tuleks märkida, et Eelnõus kasutatud sõnaühend „väärtegude kohtuvälised menetlejad“ ei kattu positiivses õiguses omaks võetud kohtuvälise menetleja mõistega. Väärtegude kohtuväliseks menetlejaks VTMS § 9 tähenduses on täidesaatva riigivõimu volitustega asutus (Keskkonnainspektsioon, Päästeamet jne) või valla- ja linnavalitsus, mitte konkreetne ametiisik. Ametiasutuse ametnik osaleb küll väärteomenetluses kohtuvälise menetleja nimel, kuid ei omanda seejuures ise kohtuvälise menetleja staatust (sarnasus tsiviilõigusliku esinduse instituudiga). 

Kuna tegemist on kehtivat määrust osaliselt muutva aktiga on terminoloogilise järjepidevuse tagamiseks otstarbekas järgida senist keelekasutust ning nimetada kohtuvälise menetleja ametnikke jätkuvalt „väärtegude kohtuvälisteks menetlejateks“.
Tegemist on internse määrusega. Määruse delegatsiooninormid ei sisalda üldkohustuslikke käitumiseeskirju ega konkretiseeri kehtivat õigust. Kuna käesoleval aktil puudub regulatiivne mõju haldusvälistele isikutele on tegemist halduse siseaktiga.
Tulenevalt ülaltoodust pole otstarbekas analüüsida käesolevas seletuskirjas õigustloovate aktide normitehnilisi aspekte, vastavalt Vabariigi Valitsuse 28.09.1999.a määrusega nr 279 «Õigustloovate aktide eelnõude normitehnika eeskiri» kehtestatud nõuetele. 
Määrusel puudub kokkupuude Euroopa Liidu õigusega ning sellega ei kaasne täiendavaid kulutusi linnaeelarve vahenditest. Määrus jõustub 15.07.2009.a. Määruse eelnõu esitati kooskõlastamiseks kooskõlastuslehel märgitud isikutega.

